Skertsery wat jou sal laat skater - Innibos
Om man- en vroualleen 'n teatergehoor vir langer as 'n uur te vermaak, verg hope talent en energie en daarvan het Lizz Meiring, Wynand von Vollenstee en Schalk Bezuidenhout 'n oormaat. Dié drie is elkeen te sien in eenmanvertonings tydens Innibos.
• Meiring is te sien in Met Ander Woorde waarin sy 'n versameling sketse, stories en vertellings uit haar eie pen deel. Met 34 jaar se ondervinding in die teater- en televisiebedryf, weet sy presies hoe om die gehoor as't ware in die palm van haar hand te hou. Daarby is sy ook 'n woordkunstenaar in eie reg en met haar vlymskerp woordspelings wys sy hoe soepel en soms heerlik dubbelsinnig Afrikaans kán wees. Daar is komedie, maar ook ironie en satire en in hoe sy alledaagse dinge en situasies só onder woorde bring dat dit die ongewone belig.
• Wie is nie soms radeloos met die vetjies wat aanpak en maar net nie afgeskud kan word nie? Von Vollenstee wys in 'n Gewigtige Saak hoe ekstragroot mense, en in besonder mans, hulle draaie moet kry in 'n wêreld wat maar knap is. Selfs al moes jy nog nooit 'n kilojoule tel nie, sal jy met die struikelblokke wat oorkom moet word kan vereenselwig, want eindelik gaan dit maar om die stryd wat elkeen met sy eie menswees en die samelewing moet aanpak – en dit word vertel op 'n skreeusnaakse manier.
• Bezuidenhout, een van die bedrywigste stand-up-komediante in die land het die afgelope paar jaar gehore behoorlik laat regop sit met sy skerp sosiale kommentaar. In Snorseun, sy jongste stuk, is hope nuwe materiaal oor die land waarin ons woon en die aardige mense wat soms teëgekom word. En ja, soms is Bezuidenhout pure opstoker en maak hy mense warm onder die (truitjie)-kraag, maar lag sal jy lag. Sy boek, Truitjie Roer My Nie, word ook Donderdag 28 Junie om 15:00 tydens die Netwerk24-gesprekreeks met Ivor Price by die ATKV-Boeke-oase in die kultuursentrum by Hoërskool Nelspruit bekend gestel.